

**NARODNA SKUPŠTINA REPUBLIKE SRPSKE**

**NARODNA SKUPŠTINA REPUBLIKE SRPSKE**

........................................................................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-1379/18**

**Datum: 27. jul 2018. godine**

**FINANSIJSKA PODRŠKA DJECI I PORODICAMA SA DJECOM**

**ISTRAŽIVANjE PRIPREMILA:**

**Dragana Gogić**

**Istraživanje ne odražava zvaničan stav Narodne skupštine Republike Srpske**

**SADRŽAJ**

[UVOD 3](#_Toc2077554)

[REPUBLIKA SRPSKA 4](#_Toc2077555)

[REPUBLIKA SRBIJA 6](#_Toc2077556)

[REPUBLIKA HRVATSKA 7](#_Toc2077557)

[ZAKLjUČAK 8](#_Toc2077558)

[IZVORI PODATAKA 9](#_Toc2077559)

# UVOD

Porodica je osnovna ljudska grupa i u kategoriji je tzv. primarnih grupa u kojima su odnosi među članovima prisni. Porodica predstavlja najtrajniji i najvažniji oblik zajedničkog života ljudi. Postoje dvije osnovne potrebe koje proizilaze iz prirode čovjeka koje uslovljavaju važnost, trajnost i stabilnost porodice: nužnost reprodukcije i nastavljanje života, te staranje o djeci u periodu njihovog rasta i osamostaljivanja.

Porodice, roditelji i oni koje vode brigu o djeci imaju centralnu ulogu u razvoju djeteta. Oni učestvuju u izgradnji identiteta i zaštiti djeteta, ali i u ekonomskoj sigurnosti i stabilnosti. Porodica može biti najveći izvor podrške djetetu, ali i pod određenim nesrećnim okolnostima, najveći izvor štete.

Blagostanje djece je zbog toga u direktnoj vezi sa blagostanjem roditelja, te je ulaganje u porodice, naročito u dijelu u kojima su one ranjive, važno i sa stanovišta prava djeteta. Konvencija Ujedinjenih nacija o pravima djeteta[[1]](#footnote-1) je jasna: roditelji, zakonski ili običajni staraoci imaju osnovnu odgovornost za podizanje i razvoj djeteta, ali i vlade, nevladini subjekti i organizacije u zajednici. Po ovoj konvenciji država mora obezbijediti adekvatnu podršku roditeljima i zakonskim starateljima u obavljanju njihove uloge staralaca o djetetu. Takođe, porodična i roditeljska uloga je prepoznata kao važan dio nacionalnih socijalnih politika i socijalnih paketa usmjerenih ka ograničavanju siromaštva i nejednakosti, te promovisanju odgovornog roditeljstva i blagostanja djeteta uopšte.

Pružanje podrške porodici kao temeljnoj društvenoj jedinici ima za cilj da doprinese njenom jačanju i razvoju. U tom smislu, izdvajanja iz državnog budžeta za porodične naknade uključuju finansijsku podršku koja je isključivo namijenjena porodici i djeci.

# REPUBLIKA SRPSKA

U Republici Srpskoj posebna zaštita porodice, majke i djeteta je proglašena Ustavom Republike Srpske[[2]](#footnote-2) za jedno od osnovnih ljudskih prava i sloboda. U skladu sa navedenim, posebna zaštita porodice, majke i djeteta precizirana je kroz sljedeće zakone: Porodični zakon[[3]](#footnote-3), Zakon o dječijoj zaštiti[[4]](#footnote-4), Zakon o socijalnoj zaštiti[[5]](#footnote-5), Zakon o zdravstvenoj zaštiti[[6]](#footnote-6), Zakon o radu[[7]](#footnote-7), Zakon o zdravstvenom osiguranju[[8]](#footnote-8), Zakon o predškolskom vaspitanju i obrazovanju[[9]](#footnote-9), Zakon o zaštiti od nasilja u porodici[[10]](#footnote-10) i Zakon o lokalnoj samoupravi[[11]](#footnote-11).

Prioritet Republike Srpske je ulaganje u djecu, promovisanje i ostvarivanje njihovih prava u skladu sa važećim propisima Republike Srpske koji su usklađeni sa principima i odredbama Konvencije o pravima djeteta. Diferenciranje prava djeteta u okviru osnovnih ljudskih prava zasniva se na posebnim potrebama djeteta kao ličnosti u razvoju, kao i na činjenici da su ta prava izložena specifičnim oblicima povređivanja i ugrožavanja. U skladu sa opštim ciljem Konvencije o pravima djeteta, zemlje potpisnice teže da se obezbijedi da dijete raste u porodičnom okruženju, da bude u potpunosti pripremljeno za život u društvu, kao i da se djeci pruži posebna zaštita i briga. Republika Srpska je, u skladu sa Konvencijom o pravima djeteta, obavezna osigurati i obezbijediti sprovođenje odrgovarajućih mjera koje omogućavaju zaštitu djece od svih oblika diskriminacije na osnovu pola, nacionalnosti, religijske pripadnosti, kulture i jezika.

U cilju stvaranja osnovnih uslova za približno ujednačavanje nivoa za zadovoljavanje razvojnih potreba djece, planiranja, podsticanja i unapređivanja dječije zaštite, pomoći porodici u ostvarivanju njene reproduktivne, zaštitne, vaspitne i ekonomske funkcije, posebne zaštite trećeg djeteta u porodici sa više djece, kao i drugih aktivnosti i prava iz oblasti dječije zaštite, osnovan je Fond za dječiju zaštitu Republike Srpske[[12]](#footnote-12). Zakonom o Ombudsmanu za djecu Republike Srpske[[13]](#footnote-13) osnovan je Ombudsman za djecu Republike Srpske kao nezavisna institucija koja štiti, prati i promoviše prava djeteta.

Godine 2006. osnovan je i Savjet za djecu Republike Srpske[[14]](#footnote-14), Savjet za demografsku politiku Republike Srpske[[15]](#footnote-15) i Savjet za suzbijanje nasilja u porodici i porodičnoj zajednici[[16]](#footnote-16), koji djeluju pri Ministarstvu porodice, omladine i sporta u Vladi Republike Srpske. Kao poseban vid podrške porodici Ministarstvo porodice, omladine i sporta u Vladi Republike Srpske je donijelo i postupa po Programu za rani rast i razvoj u Republici Srpskoj od 2016. do 2020[[17]](#footnote-17).

U Republici Srpkoj dodatak na djecu ostvaruje majka za drugo, treće i četvrto dijete u porodici, do navršenih petnaest godina života ako se redovno školuju, u zavisnosti od materijalnog položaja porodice, rasporeda rođenja i uzrasta djece, u skladu sa Zakonom o dječijoj zaštiti[[18]](#footnote-18). Visina dodatka na djecu za drugo i četvrto dijete utvrđuje se u iznosu od 9% od najniže plate u Republici Srpskoj u prethodnoj godini. Visina dodatka na djecu za treće dijete po redu rođenja utvrđuje se u iznosu od 18% od najniže plate. Tačan iznos ovog dodatka određuje Fond za dječiju zaštitu Republike Srpske. Pravo na dodatak na djecu ostvaruje i roditelj, odnosno usvojitelj, korisnik prava na novčanu pomoć, u smislu zakona kojim se propisuje oblast socijalne zaštite, bez obzira na red rođenja djeteta i materijalni položaj porodice, do navršenih djetetovih 18 godina, a ukoliko je na redovnom školovanju, najduže do djetetove 26. godine. U ovom slučaju visina dodatka na djecu je 23% od najniže plate u Republici za prethodnu godinu.

Bez obzira na finansijku situaciju, dječiji dodatak se bez uslova isplaćuje: djeci civilnih žrtava rata, djeci ratnih veterana sa invalidnošću prve i druge kategorije, djeci civilnim žrtvama rata, kao i djeci bez roditelja. Porodice koje dobiju prvo dijete takođe ostvaruju pravo na dodatak, nezavisno od imovinskog statusa, u slučajevima: ukoliko je nadležni organ izdao dokument o klasifikaciji zbog poteškoća djeteta u psihofizičkom razvoju, a dijete nije smješteno u instituciju za socijalnu zaštitu, u slučajevima djece bez roditelja, kao i djece do devetnaest godina čija porodica ostvaruje pravo na finansijsku pomoć u skladu sa Zakonom o socijalnoj zaštiti[[19]](#footnote-19) ili tokom obrazovnog procesa.

U Republici Srpskoj se isplaćuje materinski dodatak[[20]](#footnote-20) od 405,00 KM i ovo pravo ostvaruje nezaposlena majka, odnosno drugo lice u skladu sa Zakonom, u trajanju od dvanaest mjeseci, a za blizance i svako treće i naredno dijete u trajanju od osamnaest mjeseci. Dodatak na djecu ostvaruje majka ili drugo lice u skladu za Zakonom za drugo, treće i četvrto dijete u porodici u zavisnosti od materijalnog položaja, rasporeda rođenja i uzrasta djece. Tako je visina dodatka za drugo i četvrto dijete 35,55 KM, za treće dijete 71,10 KM, a za djecu koja prava ostvaruju nezavisno od materijalnog položaja i bez obzira na red rođenja 90,85 KM. Novčana pomoć u iznosu od 250,00 KM za opremu za novorođenče isplaćuje se svim porodiljima i pravo se ostvaruje za svako novorođeno dijete u porodici bez obzira na materijalni status porodice i mjesto rođenja djeteta. Jednokratna pomoć za treće i četvrto dijete iznosi 600,00 KM[[21]](#footnote-21).

# REPUBLIKA SRBIJA

Zakonom o finansijskoj podršci porodici sa decom[[22]](#footnote-22) uređena su pitanja u vezi sa poboljšanjem uslova za zadovoljavanje osnovnih potreba djece, posebnim podsticajem rađanju djece i podrškom materijalno ugroženim porodicama sa djecom, porodicama sa djecom sa smetnjama u razvoju i djeci bez roditeljskog staranja. Tako je predviđeno niz prava na finansijsku podršku porodicama sa djecom: naknada zarade za vrijeme porodiljskog odsustva, naknade po osnovu rođenja i njege djeteta, roditeljski dodatak, dječiji dodatak, naknada troškova boravka u predškolskoj ustanovi: za djecu bez roditeljskog staranja, za djecu sa smetnjama u razvoju i djecu sa invalidnošću, za djecu korisnika socialne pomoći, te regresiranje troškova boravka u predškolskoj ustanovi djece iz materijalno ugroženih porodica.

Dječiji dodatak ostvaruje jedan od roditelja koji neposredno brine za dijete i to za prvo, drugo, treće i četvrto dijete po redu rođenja u porodici, od dana podnesenog zahtjeva. Hranitelj ili staratelj djeteta može ostvariti pravo na dječiji dodatak za najviše četvoro sopstvene djece u porodici i za svako dijete bez roditeljskog staranja.

Dječiji dodatak pripada djeci do navršenih devetnaest godina života, kao i poslije navršenih devetnaest godina života za dijete za koje je obuhvaćeno vaspitno-obrazovnim programom i programom osposobljavanja za rad, a za dijete nad kojim je produženo roditeljsko pravo, najduže do dvadeset šest godina. Pravo na dječiji dodatak ostvaruje se pod određenim uslovima, a novčani iznos dječijeg dodatka usklađuje se dva puta godišnje sa indeksom troškova života. U principu, pravo na dječiji dodatak se ostvaruje ukoliko podnosilac zahtjeva za ostvarivanje prava, odnosno članovi njegove porodice ne posjeduju novčana i druga sredstva u vrijednosti većoj od iznosa dvije prosječne zarade u Republici bez poreza i doprinosa po članu porodice.

Tako novčana davanja po osnovu roditeljskog prava za prvo dijete (jednokratno) iznose 335 evra, za drugo (u 24 mjesečne rate) po 54 evra, za treće (u 24 mjesečne rate) po 98 evra, za četvrto (u dvadeset četiri mjesečne rate) po 130 evra, dok dječiji dodatak za prvo, drugo, treće i četvrto dijete iznosi 130 evra[[23]](#footnote-23).

Svake godine u prvoj nedjelji oktobra organizuje se „Dečija nedelja“ radi podsticanja i organizovanja raznovrsnih vaspitno-obrazovnih, rekreativnih i drugih manifestacija posvećenih djeci i unapređenju razvoja društvene brige o djeci. Aktivnosti koje se organizuju za vrijeme ove nedjelje utvrđuju se programom koji donosi ministar nadležan za socijalna pitanja.

# REPUBLIKA HRVATSKA

Zakonom o dječijem dodatku Republike Hrvatske[[24]](#footnote-24) je predviđeno pravo na novčano primanje koje koristi roditelj ili drugo lice radi podrške izdržavanju i odgajanju djece. Pravo na dječiji dodatak stiče se i ostvaruje u zavisnosti od visine ukupnog prihoda članova domaćinstva korisnika, kao i ostalih uslova propisanih Zakonom[[25]](#footnote-25). U Republici Hrvatskoj pravo na dječiji dodatak može ostvariti roditelj, usvojilac, staratelj, očuh, maćeha, baba, djed i lice kojem je na osnovu rješenja nadležnog organa za poslove socijalne zaštite dijete povjereno na čuvanje i odgoj za svu djecu koju izdržava. Korisnik dodatka može biti i punoljetno lice bez oba roditelja koje je na redovnom školovanju. Dječiji dodatak pripada djeci koju korisnik izdržava, i to za sopstvenu djecu, usvojenu ili pastorčad, te za za izdržavanje unuka i drugu djecu bez roditelja. Dječiji dodatak se isplaćuje do kraja školske godine u kojoj dijete navršava petnaest godina života. Izuzetno, djetetu sa oštećenjem zdravlja pripada dodatak, prema propisima iz oblasti socijalne zaštite, najduže do dvadeset prve. godine života. Tako će porodice sa djecom čiji prihod po članu domaćinstva ne prelazi 73,52 evra dobijati dječiji dodatak u iznosu od 40,62 evra za svako dijete. Porodicama sa djecom čiji se prihod po članu domaćinstva kreće od 73,52 do 151,61 evra, isplaćivaće se dječiji dodatak u iznosu od 33,84 evra, dok će se porodicama sa djecom čiji je prihod od 151,61 do 315,14 evra mjesečno, isplaćivati dječiji dodatak u iznosu od 27 evra za svako dijete[[26]](#footnote-26). Dječiji dodatak za treće i četvrto dijete iznosi 67,78 evra, a jednokratna pomoć za porodiljsko i roditeljsko odsustvo 312,56 evra.

Zakonom o fondaciji „Hrvatska za djecu''[[27]](#footnote-27) dat je zakonski okvir Fondacije čija se svrha sastoji u promovisanju dobrobiti ličnih i imovinskih prava djece, te osnaživanje porodice u situacijama različitih socijalnih, zdravstvenih, vaspitnih i obrazovnih potreba djece. Fondacija vrši davanja u novcu i stvarima, te podstiče kulturne, obrazovne, sportske, rekreacijske, vjerske sadržaje, kao i druge oblike podrške utvrđene opštim aktima Fondacije. Fondacija pruža i novčanu podršku fizičkim licima, sufinasira projekte i programe pravnih osoba i stipendira učenike i studente tokom redovnog školovanja.

Fondacija raspolaže novčanim iznosom od 13.537 evra iz budžeta Republike Hrvatske, na godišnjem nivou, putem ministarstva nadležnog za porodicu. Fondacija ostvaruje i druge prihode na osnovu aktivnosti kao što su organizovanje dobrotvornih priredbi, izrada i prodaja amblema, značaka, štampanog materijala, kao i drugih aktivnosti.

# ZAKLjUČAK

Politike i sistemi socijalne zaštite u savremenim državama zasnivaju se na finansijskoj podršci porodici i djeci u cilju sprečavanja siromaštva i pružanja pomoći u vaspitanju i obrazovanju djece. Finansijska podrška podrazumijeva novčanu pomoć djeci, samohranim roditeljima ili roditeljima, odnosno porodicama koje nemaju sredstava za osnovne životne potrebe. Ta sredstva se uglavnom koriste za podmirivanje troškova podizanja djece. Porodice sa djecom se smatraju ekonomski ranjivom kategorijom jer imaju veće troškove za brigu o djeci, a istovremeno, zbog te iste brige, imaju manje mogućnosti za ostvarivanje dodatnih prihoda. Zbog svega navedenog finansijska podrška ovim porodicama ima ključnu ulogu u sprečavanju ekonomske ugroženosti porodice.

Visina novčane pomoći porodici uslovljena je brojem članova porodice, imovinom i prihodom po članu domaćinstva, a najčešći vid finansijske podrške države je dječiji dodatak. Postoje i druge naknade koje takođe imaju za cilj socijalnu zaštitu porodice, poput jednokratnih naknada po rođenju djeteta, naknada za porodiljsko i roditeljsko odsustvo, regresiranje troškova boravka u predškolskim ustanovama za djecu iz materijalno ugroženih porodica, što u znatnoj mjeri doprinosi dobrobiti porodice.

Iz datih prikaza pozitivnih zakonskih propisa može se vidjeti da je zakonodavac predvidio zaštitu porodica sa djecom na sličan način, sa razlikama u visini izdvajanja novčanih sredstava po osnovu datih prava.

Ipak, zaštita djece i porodice zahtijeva dodatno unapređenje u smislu adekvatnosti i dovoljnosti visine materijalnih davanja, kao i unapređenje aktivnosti u praćenju potreba za materijalnim davanjima. Kako je cilj socijalne i dječije zaštite unapređenje kvaliteta života i osnaživanje za samostalan i produktivan život djeteta i porodice, za očekivati je da će se u godinama koje dolaze donijeti i kvalitetnija rješenja od postojećih.

# IZVORI PODATAKA

1. Ustav Republike Srpske („Službeni glasnik Republike Srpske“, broj: 21/92, 28/94, 8/96, 13/96, 15/96, 16/96, 21/96, 21/02, 26/02, 30/02. 31/03 i 98/03)
2. Porodični zakon („Službeni glasnik Republike Srpske“, broj: 54/02, 41/08 i 63/14)
3. Zakon o dječijoj zaštiti („Službeni glasnik Republike Srpske“, broj 114/17)
4. Zakon o socijalnoj zaštiti („Službeni glasnik Republike Srpske“, broj: 37/12 i 90/16)
5. Zakon o zdravstvenoj zaštiti („Službeni glasnik Republike Srpske“, broj: 106/09 i 44/15)
6. Zakon o radu („Službeni glasnik Republike Srpske“, broj 1/16)
7. Zakon o zdravstvenom osiguranju („Službeni glasnik Republike Srpske“, broj: 18/99, 51/01, 70/01, 51/03, 17/08, 01/09 i 106/09)
8. Zakon o predškolskom vaspitanju i obrazovanju („Službeni glasnik Republike Srpske'', broj 79/15)
9. Zakon o zaštiti od nasilja u porodici („Službeni glasnik Republike Srpske“, broj: 102/12, 108/13 i 82/15)
10. Zakon o lokalnoj samoupravi („Službeni glasnik Republike Srpske“, broj: 101/04, 42/05 i 118/05)
11. Zakon o Ombudsmanu za djecu Republike Srpske („Službeni glasnik Republike Srpske“, broj: 103/08 i 10/12)
12. Zakon o finansijskoj podršci porodici sa decom („Službeni glasnik Republike Srbije'', broj: 16/02, 115/05, 107/09 i 113/17)
13. Zakon o doplatku za djecu („Narodne novine“, broj: 94/01, 138/06, 197/07, 37/08, 61/11, 112/12 i 82/15, [*https://www.zakon.hr*,](https://www.zakon.hr/) pristupljeno 11. 4. 2018.

godine

1. Zakon o zakladi „Hrvatska za djecu“, („Narodne novine“, broj: 82/15, [*https://www.zakon.hr*,](https://www.zakon.hr/) Internet stranica Zaklade „Hrvatska za djecu, *http://www.zhzd.hr*, pristupljeno 11. 4. 2018. godine
2. Konvencija o pravima djeteta*,* [*https://www.unicef.org,*](http://www.unicef.org/) pristupljeno 27. 3. 2018. godine
3. Odluka o osnivanju Javnog fonda za dječiju zaštitu („Službeni glasnik Republike Srpske“, broj 27/96)
4. Odluka o formiranju Savjeta za djecu Republike Srpske („Službeni glasnik Republike Srpske“, broj 66/06)
5. Odluka o formiranju Savjeta za demografsku politiku Republike Srpske („Službeni glasnik Republike Srpske“, broj 34/12)
6. Odluka o formiranju savjeta za suzbijanje nasilja u porodici i porodičnoj zajednici („Službeni glasnik Republike Srpske“, broj 7/13)
7. Odluka o nominalnim iznosima materinskog dodatka i dodatka na djecu u cenzusima za ostvarivanje navedenih prava u 2017. godini, [http://www.jfdz.org,](http://www.jfdz.org/) pristupljeno 27. 3. 2018. godine
8. Rešenje o cenzusima za dečiji dodatak, [*http://www.cekos.rs*,](http://www.cekos.rs/) pristupljeno 11. 4. 2018. godine
9. [*www.vladars.net,*](http://www.vladars.net/) pristupljeno 27. 3. 2018. godine
10. [*www.jfdz.org*,](http://www.jfdz.org/) pristupljeno 27. 3. 2018. godine
11. [*www.paragraf.rs*,](http://www.paragraf.rs/) pristupljeno 11. 4. 2018. godine
12. [*www.zakon.hr*,](http://www.zakon.hr/) pristupljeno 11. 4. 2018. godine
13. [*www.zhzd.hr*,](http://www.zhzd.hr/) pristupljeno 11. 4. 2018. godine
14. *https://www.jutarnji.hr*, pristupljeno 11. 4. 2018. godine

1. Konvencija o pravima djeteta [*(Convention on the Rights of the Child),*](https://www.unicef.org/crc/) [*https://www.unicef.org,*](https://www.unicef.org/) pristupljeno 27. 3. 2018. godine. [↑](#footnote-ref-1)
2. Ustav Republike Srpske („Službeni glasnik Republike Srpske“, broj:21/92, 28/94, 8/96, 13/96, 15/96, 16/96, 21/96, 21/02, 26/02, 30/02. 31/03 i 98/03). [↑](#footnote-ref-2)
3. Porodični zakon („Službeni glasnik Republike Srpske“, broj: 54/02, 41/08 i 63/14). [↑](#footnote-ref-3)
4. Zakon o dječijoj zaštiti („Službeni glasnik Republike Srpske“, broj 114/17). [↑](#footnote-ref-4)
5. Zakon o socijalnoj zaštiti („Službeni glasnik Republike Srpske“, broj: 37/12 i 90/16). [↑](#footnote-ref-5)
6. Zakon o zdravstvenoj zaštiti („Službeni glasnik Republike Srpske“, broj: 106/09 i 44/15). [↑](#footnote-ref-6)
7. Zakon o radu („Službeni glasnik Republike Srpske“, broj 1/16). [↑](#footnote-ref-7)
8. Zakon o zdravstvenom osiguranju („Službeni glasnik Republike Srpske“, broj: 18/99, 51/01, 70/01, 51/03, 17/08, 01/09 i 106/09). [↑](#footnote-ref-8)
9. Zakon o predškolskom vaspitanju i obrazovanju („Službeni glasnik Republike Srpske“, broj 79/15). [↑](#footnote-ref-9)
10. Zakon o zaštiti od nasilja u porodici („Službeni glasnik Republike Srpske“, broj: 102/12, 108/13 i 82/15). [↑](#footnote-ref-10)
11. Zakon o lokalnoj samoupravi („Službeni glasnik Republike Srpske“, broj: 101/04, 42/05 i 118/05). [↑](#footnote-ref-11)
12. Odluka o osnivanju Javnog fonda za dječiju zaštitu („Službeni glasnik Republike Srpske“, br. 27/96). [↑](#footnote-ref-12)
13. Zakonom o Ombudsmanu za djecu Republike Srpske („Službeni glasnik Republike Srpske“, br.oj: 103/08 i 10/12). [↑](#footnote-ref-13)
14. Savjet za djecu Republike Srpske („Službeni glasnik Republike Srpske“, broj 66/06). [↑](#footnote-ref-14)
15. Savjet za demografsku politiku Republike Srpske („Službeni glasnik Republike Srpske“, broj...). [↑](#footnote-ref-15)
16. Savjet za suzbijanje nasilja u porodici i porodičnoj zajednici („Službeni glasnik Republike Srpske“, broj 7/13). [↑](#footnote-ref-16)
17. Program za rani rast i razvoj u Republici Srpskoj 2016-2020 *(*[*www.vladars.net,*](http://www.vladars.net/) pristupljeno 27. 3. 2018. godine). [↑](#footnote-ref-17)
18. Zakon o dječijoj zaštiti („Službeni glasnik Republike Srpske“, broj 114/17). [↑](#footnote-ref-18)
19. Zakon o socijalnoj zaštiti („Službeni glasnik Republike Srpske“, broj 37/12 i 90/16). [↑](#footnote-ref-19)
20. [*http://www.jfdz.org,*](http://www.jfdz.org/) pristupljeno 27. 3. 2018. godine. [↑](#footnote-ref-20)
21. Odluka o nomilanim iznosima materinskog dodatka i dodatka na djecu u cenzusima za ostvarivanje navedenih prava u 2017. godini,[*http://www.jfdz.org,*](http://www.jfdz.org/) pristupljeno 27. 3. 2018. godine. [↑](#footnote-ref-21)
22. Zakon o finansijskoj podršci porodici sa djecom („Službeni glasnik Republike Srbije“, broj: 16/02, 115/05, 107/09 i 113/17 – stupa na snagu 1. jula 2018. godine). [↑](#footnote-ref-22)
23. Rešenje o cenzusima za deciji dodatak, [*http://www.cekos.rs*,](http://www.cekos.rs/) pristupljeno 11. 4. 2018. godine. [↑](#footnote-ref-23)
24. Zakon o doplatku za djecu („Narodne novine“, broj: 94/01, 138/06, 197/07, 37/08, 61/11, 112/12 i 82/15) [*https://www.zakon.hr*,](https://www.zakon.hr/) pristupljeno 11. 4. 2018. godine. [↑](#footnote-ref-24)
25. Za ostvarivanje prava na dječiji dodatak vanbračna zajednica izjednačava se sa bračnom zajednicom. [↑](#footnote-ref-25)
26. Turčin, Kristina: Nova formula za dječji doplatak, objavljeno 24. 4. 2018. godine, [*https://www.jutarnji.hr*,](https://www.jutarnji.hr/) pristupljeno 11. 4. 2018. godine. [↑](#footnote-ref-26)
27. Zakon o zakladi „Hrvatska za djecu“ („Narodne novine“, broj 82/15)[*https://www.zakon.hr,*](https://www.zakon.hr/) Internet stranica Zaklade „Hrvatska za djecu“, [*http://www.zhzd.hr*](http://www.zhzd.hr/) *,* pristupljeno 11. 4. 2018. godine. [↑](#footnote-ref-27)